2021 – Ciska Olivier – In die gedagtes van 'n skrywer
'n Nuwe rigting is bepaal
'n Storie brand in my, maar dis nie die een waarmee ek besig is nie.
Vir weke sukkel ek al om op dreef te kom met die nuwe reeks. Dit gaan 'n lang reeks wees. Ses boeke. Twee families. Vyf susters, drie broers, 'n verlore familie-lid, en drie buitestaanders. Maar die storie wil net nie vloei nie. Ek weet presies wat moet gebeur. Die beplanning is reg en agtermekaar, maar die skryf daarvan wil net nie op dreef bly nie.
Saterdag kruip 'n storie-idee wat ek lankal reeds noteer h'et in my kop en die een na die ander toneel spring by my op. En ek besef dis tyd om daardie storie eerste te skryf. Ek soek iets wat op 'n ligter trant gebeur. Daar is soveel onsekerheid in die wêreld op die oomblik en ek besef. Dis hoekom ek met my Soetwater susters sukkel. Hulle het 'n vete wat aan haat grens en ek is nie op die regte plek om daaroor te skryf nie.
Ek soek iets op 'n ligter trant. Twee ander stories wat ook lankal reeds wag om vertel te word skakel pragtig in by hierdie nuwe dog ou idee. Iets wat my en uiteindelik die lesers uit ons huidige omstandighede gaan neem en gaan laat lag. Iets wat hulle ontvlugting gaan bied, selfs al speel dit in 'n inperkingstyd af. Want wat is dan beter as om na die Kalahari te ontvlug en te ontdek dat dit waarvan jy weghardloop eintlik dit is wat jy in jou lewe nodig het.
Drie stadsmeisies. Drie pare stilettos. Drie plase in die Kalahari. Drie uiteenlopende mans.
Een doelwit. Liefde.
Posted on February 8, 2021 Tags 2021, inspirasie, Nuwe uitdagingsLeave a comment on 'n Nuwe rigting is bepaal
Niks het werklik verander nie. Dis slegs 'n nuwe maand. 'n Nuwe jaartal. Maar daar was tyd vir familie. Vir vriende. Versigtig en almal op hul hoede vir die leeu wat oopbek rondloop en slagoffers soek, het ons die sanitizer saamgedra. Ons afstand en kontak met mense tot die minimaal gehou. Die skild was in plek en nou getrek om ons groepie. Dit het ons ook goed gedoen om weer tyd saam met ons mense deur te bring. Ons sien hulle deesdae maar min.
Saam met die nuwe jaar het daar ook seën in die vorm van reën wyd oor ons pragtige land uitgesak en dorre gebiede deurdrenk. Selfs die kus het sy enkele druppels gekry. Daar is wel nog groot dele wat hierdie lewegewende water nog nie ontvang het nie.
2021 hou sy eie uitdagings in. Tog is die keuse in ons hande hoe ons dit gaan aanpak. Myne. Ek gaan niks berou nie. Ek gaan doen wat my gelukkig maak. Ek gaan elke oomblik tot my beskikking die moeite werd maak.
Hoe die jaar ook al vir jou begin het, ek hoop dat God se seën in jou lewe sal uitgiet en jy weet dat alles en almal sy tyd en sy plek het.